Kansallinen kuvataiteen ja arkkitehtuurin akatemia

Kansallinen kuvataiteen ja arkkitehtuurin akatemia (ukr. Націона́льна акаде́мія образотво́рчого мисте́цтва і архітекту́ри, Natsionalna akademija obrazotvortšoho mystetstva i arh’itektury, lyhennys NAOMA) on Ukrainan Kiovan Ševtšenkon piirissä toimiva julkinen kansallinen taideyliopisto. Oppilaitoksessa opiskelee yli 1 000 taiteen opiskelijaa ja heitä opettaa yli 160 professoria tai muuta opettajaa. Taideyliopistossa voi opiskella arkkitehtuuria, muotoilua, kuvataiteita, taidekonservatointia tai kaupunkisuunnittelua. Näistä oppiaineista voi suorittaa kandidaatin, maisterin tai tohtorin tutkinnon. Historia Oppilaitos on saanut alkunsa vuonna 1917 ja sen alkuperäisenä nimenä oli Ukrainan kuvataiteen valtionakatemia (ukr. Українська Державна Академія Мистецтва, Ukrajinska Deržavna Akademija Mystetstva). Melko pian oppilaitos vaihtoi nimeään muutaman kerran ja vuonna 1924 siihen liitettiin Kiovan arkkitehtuurin instituutti (ukr. Київський архітектурний інститут, Kyivskyi arh’itekturnyi instytut). 1920- ja 1930-luvulla neuvostovaltion politiikka heijastui voimakkaasti taiteen opetukseen ja opetuksen organisointiin. Teatteri, elokuva, valokuvaus, kaiverrus ja keramiikka sekä grafiikan teknologia tulivat mukaan opetukseen. Taidekasvatuksen tiedekunta avattiin kouluttamaan kuvataiteen opettajia ja taiteilijoita 'poliittisina kasvattajina'. Opettamaan kutsuttiin tunnettuja taiteilijoita, kuten Kazimir Malevitš ja Vladimir Tatlin. Oppilaitos oli 1920-luvulla Neuvostoliiton johtavia taidekouluja, mutta vuosikymmenen lopulla ideologinen paine lisääntyi. 1930-luvulla osastoja (kuten painetun grafiikan tiedekunta) suljettiin. Stalinismin hengessä oppilaitos nimettiin Kiovan proletaarin taidekulttuurin instituutiksi ja sille perustettiin taidepropagandan, proletaarin arkitaiteen suunnittelun, sosialististen kaupunkien veistossuunnittelun ja kommunistisen taidekasvatuksen tiedekunnat. Useita keskeisiä opettajia teloitettiin tai heitä pidätetiin ja karkoitettiin. Toisen maailmansodan aikana oppilaitos evakuoitiin Samarkandiin. Sotavuosien jälkeen useita koulutusohjelmia lisättiin tai niitä palautettiin opetukseen, kuten grafiikan tiedekunta (1948), taidekasvatus (1958) sekä taiteen teoria ja historia (1959). Maalaustaiteen tiedekuntaan avattiin monumentaalitaiteen ja näyttämösuunnittelun studiot (1965). Vuonna 1992 oppilaitos uudelleennimettiin Ukrainan taideakatemiaksi. Nykyinen nimi on vuodelta 1998 ja kansallisen korkeakoulun asema vuodelta 2000. Katso myös Harkovan muotoilun ja kuvataiteen valtionakatemia Kiovan kansallinen rakennus- ja arkkitehtuuriyliopisto Kiovan kansallinen teatteri-, elokuva- ja televisioyliopisto Ukrainan Pjotr Tšaikovskin kansallinen musiikkiakatemia Lähteet Aiheesta muualla Kuvia tai muita tiedostoja aiheesta Kansallinen kuvataiteen ja arkkitehtuurin akatemia Wikimedia Commonsissa